Deurbraak in soektog na Manenberg-katslagterEen van die katte wat deur die vermeende katslagter geslag is (Foto: Verskaf) Die Dierewelsynsvereniging se Philippi-tak in Kaapstad het Dinsdag twee honde gevang wat moontlik by die katslagtings in Manenberg betrokke was. Daar is al sedert 15 Julie altesaam 42 katslagtings in dié nedersetting aangemeld. Dié honde – ŉ Amerikaanse veghond-kruising en ŉ korthaarterriër-kruising – is op kringtelevisiemateriaal vasgevang waar hulle glo op die katte afstorm en hulle aanval. Volgens Allan Perrins, woordvoerder van dié organisasie, word die moontlikheid dat die honde deur iemand uitgelok is om dit te doen, ondersoek. Daar word nou vermoed dat die honde deur hul eienaars gebruik word om die katte te vang, waarna die eienaars dan voortgaan om die katte dood te maak, oop te sny en hul ingewande te verwyder. Maroela Media het vroeër berig al die dooie katte wat tot dusver gevind is, se mae is oopgesny en die ingewande is netjies langs die oorskot geplaas. Die katte is van kop tot stert oopgesny. Wat veral vreemd is, is die kwessie dat daar op al die tonele nie ŉ druppel bloed gevind is nie. So asof die kat eers skoongewas is. Uit die nadoodse ondersoeke blyk dit nou dat die katte met ŉ skerp lem oopgesny is, waarna hul harte en longe onder meer verwyder is. Perrins sê beeldmateriaal wys hoe die niksvermoedende katte rustig sit voordat die honde op hulle afstorm. “Wat vreemd is, is hoe die honde rustig in die straat ronddwaal en dan binne ŉ breukdeel van ŉ sekonde na die katte hardloop en hulle aanval, so asof hulle uitgelok word,” het Perrins gesê. Daar word nou vermoed dat die honde deur hul eienaars gebruik word om die katte te vang, waarna die eienaars dan voortgaan om die katte dood te maak, oop te sny en hul ingewande te verwyder (Foto: Verskaf) Die honde wat op die beeldmateriaal vasgevang is, is Dinsdagoggend op ŉ erf in ŉ gevaarlike gebied in Manenberg opgespoor. “Ons het in die nedersetting rondgery en die terriër op die sypaadjie by die erf sien lê. Die veghond (pit bull) is binne die erf gevind. “Dit is ŉ wonderwerk dat ons die honde opgespoor het. Dit was soos om ŉ naald in ŉ hooimied te soek.” Volgens Perrins het die erf soos ŉ skrootwerf gelyk. Afgesien van die huis, is daar ŉ klomp rommel en talle klein geslote kamers op die erf. Hy sê dit lyk asof daar meer as een inwoner op die erf woon. Dié honde – ŉ Amerikaanse veghond-kruising en ŉ korthaarterriër-kruising – is op kringtelevisiemateriaal vasgevang waar hulle glo op die katte afstorm en hulle aanval (Foto: Verskaf) “Daar is ŉ moontlikheid dat die honde se eienaar(s) op die erf woon en dalk by die slagtings betrokke kan wees. In hierdie stadium kan dit nog glad nie bevestig word nie. Wat egter verdag was, is die feit dat die mense op die erf baie vinnig ontken het dat dit hul honde is.” Perrins sê van die inwoners in die gebied het gesê die honde is aggressief en het voorheen al mense gebyt. Volgens Perrins het albei honde skrape aan hul gesigte. Hy sê die skrape lyk asof dit deur ŉ kat se kloue veroorsaak is. Die veearts moet dit egter nog bevestig. ŉ Professionele gedragskundige gaan ook die honde assesseer om te bepaal of hulle wel die vermoë het om katte vanself aan te val en dood te maak. Perrins gaan Vrydag met die polisie byeenkom en die nuwe inligting rakende die saak aan hulle deurgee. Die polisie sal dan voortgaan met die ondersoek van die saak. Hoewel ŉ deurbraak in die saak gemaak is, is die oorskot van nóg twee katte Dinsdagmiddag in Renoster Walk in Manenberg gevind. Perrins sê dis egter in ŉ ander gebied as waar die vorige katte gevind is. “Dit lyk asof dié katte met ŉ swaar voorwerp, soos ŉ baksteen, geslaan is. Dié katte is op ŉ heel ander wyse as die vorige katte doodgemaak.” Die DBV het sy beloning van R7 000 tot R10 000 verhoog. Dié beloning is vir enigiemand met meer inligting wat tot die inhegtenisneming van die vermeende katslagter kan lei. Enigiemand met meer inligting kan die vereniging by 021 692 2626 bel.